Ngɔɔ O Juɛmi Kɛ Ma Sane Nɛ He Hia a Nɔ—Yehowa Nɔ Yemi ɔ | Kase\n‘Konɛ a le kaa mo Yehowa, mo nɔ kake too lɛ o ngɛ he wami pe nɔ tsuaa nɔ ngɛ je ɔ mi tsuo.’​—LA 83:18.\nLAHI: 9, 22\nMɛni he je nɛ Yehowa nɛ a maa wo lɛ nguɔ kaa Nɔ Yelɔ ɔ ji sane ko nɛ he hia nɛ kɔɔ adesahi tsuo a he ɔ?\nNgɛ mɛni blɔ nɔ nɛ anɔkuale nɛ Hiob ye ɔ tsɔɔ kaa e fĩ Yehowa nɔ yemi ɔ se, se mɛni tɔmi nɛ Hiob tɔ̃?\nMɛni ní komɛ nɛ a he hia lɛ wa peeɔ kɛ tsɔɔ kaa wa fĩɔ Yehowa nɔ yemi ɔ se?\n1, 2. (a) Mɛni sane nɛ he hia nɛ kɔɔ adesahi tsuo a he? (b) Ke wa ha nɛ sane nɛ ɔ he hia wɔ wawɛɛ ɔ, mɛni se wa ma ná?\nMWƆNƐ Ɔ, ngɛ nihi fuu a blɔ fa mi ɔ, sika ji nɔ́ nɛ he hia wawɛɛ. A ngɔɔ a juɛmi kɛ maa he lo nya níhi fuu a nya buami nɔ, nɛ a sume nɛ níhi nɛ a bua nya a nɛ je a dɛ. Ngɛ ni komɛ hu a blɔ fa mi ɔ, weku, nɔmlɔ tso mi he wami nami, aloo biɛ hemi ji nɔ́ nɛ he hia wawɛɛ.\n2 Se sane nɛ he hia pe kulaa nɛ kɔɔ wɔ tsuo wa he ji Yehowa nɛ a maa wo lɛ nguɔ kaa Nɔ Yelɔ ɔ. E sɛ nɛ wa ha nɛ nɔ́ ko nɛ je wa juɛmi ngɛ sane nɛ he hia wawɛɛ nɛ ɔ nɔ. Mɛni he je? Níhi nɛ yaa nɔ ngɛ si himi mi daa ligbi ɔ ma nyɛ maa ngɔ wa be tsuo, nɛ wa hɛ maa je nɔ kaa nɔ́ nɛ he hia wawɛɛ ji Mawu nɛ a maa wo lɛ nguɔ kaa Nɔ Yelɔ ɔ. Aloo kahi nɛ wɔ nitsɛmɛ waa kɛ kpeɔ ɔ ma nyɛ ma je wa juɛmi ngɛ sane nɛ he hia wawɛɛ ɔ nɔ. Se ke wa ha nɛ Yehowa nɛ a maa wo lɛ nguɔ kaa Nɔ Yelɔ ɔ he hia wɔ wawɛɛ ɔ, lɔ ɔ maa ye bua wɔ konɛ wa nyɛ nɛ waa da haomihi nɛ waa kɛ kpeeɔ daa ligbi ɔ a nya. Jã nɛ wa maa pee ɔ ma ha nɛ waa hɛ wɔ kɛ su Yehowa he haa.\nMƐNI HE JE NƐ SANE NƐ Ɔ HE HIA WAWƐƐ Ɔ?\n3. Mɛni Satan de ngɛ Mawu nɔ yemi ɔ he?\n3 Satan Abosiami atua tsɔmi ɔ ha nɛ sane ba he blɔ nɛ Yehowa ngɛ kaa e yeɔ je mluku ɔ nɔ ɔ he. Satan tsɔɔ kaa Yehowa nɔ yemi ɔ dɛ, nɛ Yehowa ngɔɔ ní kpakpahi kɛ laa e bɔ níhi. Abosiami tsɔɔ kaa ke adesahi ye mɛ nitsɛmɛ a he nɔ ɔ, lɔ ɔ mohu ma ha mɛ bua jɔmi wawɛɛ. (1 Mose 3:1-5) Jehanɛ hu ɔ, Satan tsɔɔ kaa adesa ko be nɛ e jeɔ e tsui mi kɛ yeɔ Mawu anɔkuale, nɛ ke waa kɛ kahi nɛ nya wa kpe ɔ, wa ma kua Yehowa nɔ yemi ɔ. (Hiob 2:4, 5) Enɛ ɔ he ɔ, Yehowa ngmɛ blɔ nɛ́ be nɛ pue mi, konɛ adesahi nɛ a na bɔ nɛ si himi ɔ ma ji ha ke ji a be Mawu nɔ yemi nɛ da a sisi ɔ.\n4. Mɛni he je nɛ e sa nɛ a tsu sane nɛ kɔɔ Yehowa nɔ yemi ɔ he ɔ he ní ɔ?\n4 Ngɛ anɔkuale mi ɔ, Yehowa le kaa munyu nɛ Abosiami po kɛ fɔ e nɔ ɔ ji lakpa. Lɛɛ mɛni he je mɔ nɛ Mawu ha nɛ sane nɛ ɔ ngɛ nɔ yae, nɛ e ngmɛ Satan blɔ konɛ e tsɔɔ ke ji lɛ Satan ɔ e munyu ɔ ji anɔkuale ɔ? Heto ɔ kɔɔ bɔfohi kɛ adesahi tsuo a he. (Kane La 83:18.) Adam kɛ Hawa kua Yehowa nɔ yemi ɔ, nɛ kɛ je jamɛ a be ɔ kɛ ma nɛ ɔ, adesahi fuu hu pee jã. Enɛ ɔ he ɔ, eko ɔ, ni komɛ ma susu kaa nɔ́ nɛ Abosiami de ɔ ji anɔkuale. Kɛ yaa si be nɛ adesahi kɛ bɔfohi tsuo maa le anɔkuale nɛ ngɛ munyu nɛ ɔ mi ɔ, tue mi jɔmi kɛ kake peemi be mahi, wɛtsohi, wekuhi, kɛ ni kakaakahi a kpɛti hie. Se ke a ná wo Yehowa nguɔ kaa Nɔ Yelɔ ɔ, nɔ tsuaa nɔ maa ba e he si kɛ ha e nɔ yemi nɛ da a kɛ ya neneene. Je mluku ɔ tsuo ma hyi kɛ tue mi jɔmi.​—Efe. 1:9, 10.\n5. Mɛni wa ma nyɛ maa pee kɛ tsɔɔ kaa wa fĩ Yehowa nɔ yemi ɔ se?\n5 A maa wo Mawu nguɔ kaa lɛ nɛ e ngɛ he blɔ kaa e yeɔ Matsɛ, nɛ Satan kɛ adesahi a nɔ yemi ɔmɛ a nine maa nyɛ si, nɛ a ma kpata a hɛ mi. Mawu maa gu Mesia Matsɛ Yemi ɔ nɔ kɛ ye wa nɔ, nɛ e maa ye kunimi. Nihi nɛ a maa ya nɔ maa ye anɔkuale ɔ maa tsɔɔ kaa adesahi ma nyɛ maa ye Mawu anɔkuale, nɛ a ma nyɛ ma fĩ e nɔ yemi ɔ se. (Yes. 45:23, 24) Anɛ o suɔ kaa o maa piɛɛ nihi nɛ a maa bu mɛ kaa a ye Yehowa anɔkuale, nɛ a fĩ e nɔ yemi ɔ se ɔ he lo? Atsinyɛ jemi ko be he kaa o maa suɔ. Ke wa ma nyɛ maa ye anɔkuale kɛ ya si nyagbe ɔ, lɛɛ e sa nɛ waa ngɔ wa juɛmi kɛ ma sane nɛ he hia pe kulaa a nɔ, nɛ waa le nɔ́ he je nɛ e he hia a.\nYEHOWA NƐ A MAA WO LƐ NGUƆ KAA NƆ YELƆ Ɔ HE HIA PE WA YI WAMI HEMI\n6. Kɛ Yehowa nɛ a maa wo lɛ nguɔ kaa Nɔ Yelɔ ɔ he hia kɛɛ?\n6 Kaa bɔ nɛ wa de kɛ sɛ hlami ɔ, Yehowa nɛ a maa wo lɛ nguɔ kaa Nɔ Yelɔ ɔ ji sane nɛ he hia nɛ kɔɔ adesahi tsuo a he. Sane nɛ ɔ he hia pe bua jɔmi nɛ adesa fɛɛ adesa ma ná. Anɛ enɛ ɔ tsɔɔ kaa wa yi wami hemi ɔ he hia we Yehowa lo, aloo e susuu we wa he tsɔ? Pi jã kulaa ji sane ɔ. Mɛni he je?\n7, 8. Mɛni he je nɛ Mawu si womi ɔmɛ nɛ e maa ye nɔ ɔ piɛɛ e nɔ yemi ɔ nɛ a maa wo lɛ ngu ɔ he?\n7 Yehowa suɔ adesahi wawɛɛ, nɛ wa he jua wa ha lɛ. E ngɔ e Bi ɔ muɔ kɛ ha konɛ e kɛ he wa yi wami kɛ ya neneene. (Yoh. 3:16; 1 Yoh. 4:9) Ke Yehowa nyɛ we nɛ e ye e si womi ɔmɛ a nɔ ɔ, Abosiami maa na nɔ́ ko nɛ e maa da nɔ kɛ tsɔɔ kaa Mawu yeɔ lakpa, nɛ e ngɔɔ ní kpakpahi kɛ laa e bɔ níhi, nɛ lɔ ɔ he ɔ Mawu nɔ yemi ɔ dɛ. Nɔ he fɛu yeli ma de ke: “E wo si kaa e maa kpale kɛ ba ekohu, pi jã lo? Jije e ngɛ? Ejakaa kɛ je benɛ wa nɛmɛ ɔmɛ gbo nɛ ɔ, bɔ nɛ níhi ngɛ kɛ je benɛ a bɔ je ɔ, jã nɔuu nɛ a ngɛ nɛ ɔ nɛ.” (2 Pet. 3:3, 4) Enɛ ɔ he ɔ, Yehowa be hae nɛ a wo e nɔ yemi ɔ nguɔ nɛ a si adesahi nɛ a buɔ lɛ tue ɔ. E maa ye e si womi ɔ nɔ, nɛ e ma he a yi wami! (Kane Yesaya 55:10, 11.) Jehanɛ hu ɔ, Yehowa nɔ yemi ɔ daa si ngɛ suɔmi nɔ. Enɛ ɔ he ɔ, wa ma nyɛ ma ná nɔ mi mami kaa e maa ya nɔ maa suɔ e sɔmɔli anɔkualetsɛmɛ, e maa bu mɛ kaa a he jua wa, nɛ e bua maa jɔ a he daa.​—2 Mose 34:6.\n8 Ke wa buɔ Yehowa nɔ yemi ɔ kaa lɔ ɔ ji nɔ́ nɛ he hia pe kulaa a, lɔ ɔ tsɔɔ we kaa wa yi wami hemi ɔ he hia we tsɔ, aloo wa he jua wɛ ha Yehowa. Nɔ́ nɛ lɔ ɔ tsɔɔ kɛkɛ ji kaa wa hɛɛ juɛmi nɛ da ngɛ Yehowa nɔ yemi ɔ kɛ wa yi wami hemi ɔ he. Ja wa ná juɛmi nɛ da nɛ ɔ loko wa ma nyɛ maa ngɔ wa juɛmi kɛ ma sane nɛ he hia wawɛɛ nɛ ɔ nɔ, nɛ wa fĩ Yehowa nɔ yemi nɛ da a se.\nNƆ́ NƐ WA KASEƆ NGƐ JUƐMI NƐ DA NƐ WA MAA HƐƐ Ɔ HE\n9. Mɛni Satan de kɛ kɔ Hiob he? (Moo hyɛ foni nɛ ngɛ ní kasemi ɔ sisije ɔ.)\n9 Hiob womi ɔ piɛɛ kekleekle Baiblo mi womihi nɛ a ngma a he. E haa nɛ wa naa nɔ́ he je nɛ e sa nɛ waa hɛɛ juɛmi nɛ da a. Hiob womi ɔ ha nɛ wa na kaa Satan tsɔɔ kaa ke Hiob na nɔ́ wawɛɛ ɔ, e ma kua Mawu. Satan ngɛ hlae nɛ Mawu nitsɛ nɛ ha nɛ Hiob nɛ na nɔ́. Se Yehowa pee we jã, mohu ɔ, e ngmɛ Satan blɔ kaa lɛ nitsɛ e ka Hiob. Yehowa de ke: ‘Nɔ́ tsuaa nɔ́ nɛ ngɛ Hiob dɛ ɔ, i ngɔ kɛ wo o dɛ.’ (Kane Hiob 1:7-12.) Ngɛ be kpiti ko mi ɔ, Hiob sɔmɔli ɔmɛ tsuo gbo, e weto ní tsuo hɛ mi kpata, nɛ e bimɛ nyɔngma nɛ e suɔ mɛ ɔ hu gbo. Satan ha nɛ e pee kaa nɔ́ nɛ Mawu nitsɛ lɛ ngɔ haomi ɔmɛ kɛ ba Hiob nɔ. (Hiob 1:13-19) Lɔ ɔ se ɔ, Satan ha nɛ hiɔ ko nɛ nya wa fia Hiob. (Hiob 2:7) Munyuhi nɛ woɔ nɔ kɔni mi nyu nɛ Hiob yo ɔ kɛ e huɛmɛ etɛ ɔmɛ tu ɔ hu ha nɛ Hiob ye aywilɛho wawɛɛ.​—Hiob 2:9; 3:11; 16:2.\n10. (a) Mɛni Hiob pee nɛ tsɔɔ kaa e ye Mawu anɔkuale? (b) Mɛni tɔmi lɛ Hiob tɔ̃?\n10 Mɛni je mi kɛ ba? Hiob kua we Mawu, nɛ enɛ ɔ ha nɛ wa na kaa nɔ́ nɛ Satan de ɔ ji lakpa. (Hiob 27:5) Se kɛ̃ ɔ, ngɛ be bɔɔ ko mi ɔ, Hiob hɛ je sane nɛ he hia pe kulaa a nɔ, nɛ e fo lɛ pɛ e nɔ́ mi. E bu e he dalɔ hluu kaa e bi nɛ a tsɔɔ lɛ nɔ́ he je nɛ e ngɛ nɔ́ nae ɔ po. (Hiob 7:20; 13:24) Eko ɔ, ke wa susu nɔ́ nɛ Hiob gblee mi ɔ he ɔ, wa ma susu kaa e da blɔ kaa e biɔ jã. Se Mawu na kaa e he hia nɛ e dla Hiob juɛmi ngɛ sane ɔ he. Mɛni Yehowa de lɛ?\n11, 12. Mɛni Yehowa ye bua Hiob nɛ e nu sisi, nɛ kɛ Hiob pee e ní ngɛ he ha kɛɛ?\n11 A ngma nɔ́ nɛ Mawu de Hiob ɔ ngɛ Hiob womi ɔ yi 38 kɛ ya si 41 ɔ. Wa nɛ ngɛ he ko kaa Mawu tsɔɔ Hiob nɔ́ pɔtɛɛ nɛ ha nɛ e ngɛ nɔ́ nae ɔ. Tsa pi nɛ Yehowa ngɛ hlae nɛ e tsɔɔ Hiob nɔ́ he je nɛ e ngɛ nɔ́ nae ɔ konɛ e kɛ tsɔɔ kaa lɛ Mawu ɔ e he be sane ɔ mi. Mohu ɔ, Yehowa ngɛ hlae nɛ Hiob nɛ le kaa ke a ngɔ lɛ Hiob ɔ kɛ to lɛ Yehowa a e he ɔ, lɛ Hiob ɔ, e ba si kulaa. Nɛ e ha nɛ Hiob na kaa sanehi ngɛ nɛ a he hia pe e nɔ́ nami ɔ, nɛ e sa kaa e susu lɔ ɔmɛ mohu a he. (Kane Hiob 38:18-21.) Enɛ ɔ ye bua Hiob nɛ e ná juɛmi nɛ da.\n12 Anɛ blɔ nɔ nɛ Yehowa gu kɛ dla Hiob juɛmi ngɛ e nɔ́ nami be ɔ mi ɔ tsɔɔ kaa Yehowa susuu we e he lo? Dɛbi, Hiob nitsɛ po susuu we jã. E ngɛ mi kaa Hiob ngɛ nɔ́ nae mohu lɛɛ, se nyagbenyagbe ɔ, e ba nu níhi a sisi. E de po ke: “Nɔ́ nɛ i pee ɔ dɔ mi. Lɔ ɔ he ɔ, i kɛ tabo zu kɛ la zu to okadi kaa i pia ye he niinɛ.” (Hiob 42:1-6) Loko Yehowa ma dla Hiob juɛmi po ɔ, niheyo ko nɛ a tsɛɛ lɛ ke Elihu ɔ sɛ hlami nɛ e ye bua Hiob konɛ e dla e juɛmi. (Hiob 32:5-10) Benɛ Hiob kplɛɛ tsɔsemi nɛ Mawu kɛ ha lɛ ɔ nɔ nɛ e tsake e juɛmi ɔ, Yehowa ha nɛ nihi na kaa e bua jɔ anɔkuale nɛ Hiob ye ɔ he.​—Hiob 42:7, 8.\n13. Ngɛ mɛni blɔ nɔ nɛ Hiob ná ga womi nɛ Yehowa kɛ ha lɛ ɔ he se ngɛ e ka amɛ a se po?\n13 Ngɛ Hiob ka amɛ a se po ɔ, e ya nɔ nɛ e ná Yehowa ga womi ɔ he se. Ngɛ mɛni blɔ nɔ? E ngɛ mi kaa ‘Yehowa gbaa Hiob ngɛ nyagbe be ɔ mi kulaa pe bɔ nɛ e gbaa lɛ kekle ɔ’ mohu lɛɛ, se eko ɔ, e he be loko e kpale ba da e nane nɔ ekohu. Pee se ɔ, “e kpale fɔ binyumuhi kpaago kɛ biyihi etɛ.” (Hiob 42:12-14) Ngɛ anɔkuale mi ɔ, Hiob hɛ ma ja ngɛ e bimɛ nɛ Satan kpata a hɛ mi ɔ a he. Eko ɔ, be komɛ ɔ, e kaiɔ nyagbahi nɛ e kɛ kpe ɔ. Nyagbenyagbe ɔ, ke Hiob ba le nɔ́ he je nɛ e kɛ ka a kpe po ɔ, eko ɔ, e ma bi e he ke, ‘mɛni he je nɛ e sa kaa ma na nɔ́ wawɛɛ jã a?’ Ke Hiob susu jã po ɔ, e ma nyɛ ma kai ga womi nɛ Mawu kɛ ha lɛ ɔ. Jã nɛ e maa pee ɔ maa ye bua lɛ konɛ e dla e juɛmi, nɛ lɔ ɔ maa wo e bua.​—La 94:19.\nAnɛ wa ma nyɛ ma je wa juɛmi ngɛ haomi nɛ waa kɛ ngɛ kpee ɔ a nɔ nɛ waa kɛ wa juɛmi nɛ ma sane nɛ he hia pe kulaa a nɔ lo? (Hyɛ kuku 14)\n14. Mɛni wa ma nyɛ maa kase ngɛ Hiob sane ɔ mi?\n14 Hiob sane ɔ ma nyɛ maa wo wa bua, nɛ e ma nyɛ maa ye bua wɔ konɛ wa ná juɛmi nɛ da ngɛ níhi a he. Yehowa ha nɛ a baa Hiob womi ɔ yi ‘konɛ a kɛ tsɔɔ wɔ ní. Kɛkɛ ɔ, ngmami ɔmɛ ma ha wa maa to wa tsui si; nɛ a maa wo wɔ he wami nɛ wa ná hɛ kɛ nɔ fɔmi.’ (Rom. 15:4) Mɛni wa kaseɔ ngɛ mi? Nɔ́ titli nɛ wa kaseɔ ngɛ mi ji: E sɛ nɛ wa susu wɔ nitsɛmɛ wa he tsɔ konɛ wa hɛ ko je sane nɛ he hia pe kulaa nɛ ji Yehowa nɛ a maa wo lɛ nguɔ kaa Nɔ Yelɔ ɔ nɔ. Nyɛ ha nɛ wa kai kaa ke wa ma nyɛ ma fĩ Yehowa nɔ yemi ɔ se ɔ, ja wa ya nɔ nɛ wa ye lɛ anɔkuale ngɛ kahi a mi kaa bɔ nɛ Hiob pee ɔ.\n15. Ke waa kɛ anɔkuale yemi da kahi a nya a, mɛni he ní e tsu ɔ?\n15 Mɛni he je nɛ ke wa susu se nami nɛ ngɛ wa we anɔkuale yemi ɔ he ɔ, lɔ ɔ woɔ wa bua a? Ejakaa kahi nɛ waa kɛ kpeɔ ɔ tsuɔ yi mi tomi ko he ní. Kahi nɛ waa kɛ kpeɔ ɔ tsɔɔ we kaa Yehowa sume wa sane, mohu ɔ, a haa nɛ wa náa he blɔ kɛ tsɔɔ kaa wa fĩɔ Mawu nɔ yemi ɔ se. (Abɛ 27:11) Ke wa to wa tsui si kɛ da kahi a nya a, lɔ ɔ haa nɛ wa “peeɔ Mawu suɔmi nya ní,” nɛ e woɔ hɛ kɛ nɔ fɔmi nɛ wa ngɛ ɔ mi he wami. (Kane Roma Bi 5:3-5.) Hiob sane ɔ ha nɛ wa na kaa ‘Yehowa mi mi jɔ, nɛ e naa mɔbɔ.’ (Yak. 5:11) Enɛ ɔ he ɔ, wa ngɛ nɔ mi mami kaa e maa jɔɔ waa kɛ nihi tsuo nɛ wa fĩɔ e nɔ yemi ɔ se ɔ. Enɛ ɔ nɛ wa le ɔ yeɔ bua wɔ konɛ waa ‘to wa tsui si kɛ na nɔ́, nɛ waa kɛ bua jɔmi nɛ na Tsɛ ɔ si.’​—Kol. 1:11.\nYAA NƆ NƐ O NGƆ O JUƐMI KƐ MA SANE NƐ HE HIA A NƆ\n16. Mɛni he je nɛ e sa nɛ wa kai wa he nɔ́ he je nɛ Yehowa nɛ a maa wo lɛ nguɔ kaa Nɔ Yelɔ ɔ he hia a?\n16 Ngɛ anɔkuale mi ɔ, e be gbɔjɔɔ kaa wa ma fĩ Yehowa nɔ yemi ɔ se. Be komɛ ɔ, e ma nyɛ maa pee kaa nɔ́ nɛ wa nyagba amɛ a he wa tsɔ. Ke wa ngɔ wa juɛmi kɛ ma haomi tsɔwitsɔwihi po a nɔ ɔ, wa maa na mɛ kaa a kle tsɔ. Enɛ ɔ he ɔ, be fɛɛ be nɛ waa kɛ kahi nɛ a nya wa maa kpe ɔ, e sa nɛ wa kai wa he nɔ́ he je nɛ e sa nɛ wa fĩ Mawu nɔ yemi ɔ se ɔ.\n17. Mɛni blɔ nɔ nɛ ke waa kɛ wa he wo fiɛɛmi ní tsumi ɔ mi vii ɔ, e yeɔ bua wɔ nɛ waa kɛ wa juɛmi maa sane nɛ he hia pe kulaa nɔ ngɛ?\n17 Ke waa kɛ wa he wo fiɛɛmi ní tsumi ɔ mi be fɛɛ be ɔ, lɔ ɔ maa ye bua wɔ konɛ waa kɛ wa juɛmi nɛ ma sane nɛ he hia pe kulaa a nɔ. Kaa nɔ hyɛmi nɔ́ ɔ, nyɛmiyo ko nɛ a tsɛɛ lɛ Renee ɔ ná stroke kɛ kansa, nɛ be fɛɛ be ɔ, e hemi yeɔ lɛ wawɛɛ. Benɛ e ngɛ hiɔ tsami he ɔ, e yeɔ nihi nɛ a tsuɔ ni ngɛ lejɛ ɔ, hiɔtsɛmɛ ɔmɛ, kɛ nihi nɛ ba slaa lɛ ɔ odase. Be ko ɔ, e ngɔ ngmlɛfia 80 kɛ ye nihi odase ngɛ otsi enyɔ kɛ fã pɛ mi. Benɛ e piɛ bɔɔ nɛ Renee ma gbo po ɔ, e ya nɔ nɛ e kɛ e juɛmi ma Yehowa nɔ yemi ɔ nɔ. Lɔ ɔ ha nɛ e tsui yemi ɔ ba si.\n18. Ngɛ mɛni blɔ nɔ nɛ nyɛmiyo ko níhi a si kpami ha nɛ wa na se nami nɛ ngɛ he kaa wa maa ngɔ wa juɛmi kɛ ma Yehowa nɔ yemi ɔ nɔ ɔ?\n18 Ngɛ anɔkuale mi ɔ, ke waa kɛ nyagba tsɔwitsɔwihi nɛ waa kɛ kpeeɔ ngɛ si himi mi daa ligbi ɔ ngɛ kpee po ɔ, wa suɔ kaa waa kɛ wa juɛmi maa ma Yehowa nɔ yemi ɔ nɔ mohu. Nyɛmiyo ko nɛ a tsɛɛ lɛ ke Jennifer a ye ligbi etɛ ngɛ kɔɔhiɔ mi lɛhi a si dami he ko konɛ e na eko kɛ ho we mi ya. Kɔɔhiɔ mi lɛ fɛɛ kɔɔhiɔ mi lɛ nɛ a maa tsɔɔ kaa e ma ba wo mɛ kɛ ho ɔ, pee se ɔ, kɛkɛ a po mi. Jinɛ si fɔfɔɛ nɛ ɔ ma nyɛ ma ha nɛ e hao. Se e sɔle nɛ e bi Yehowa konɛ e tsɔɔ lɛ blɔ nɛ e ma nyɛ maa gu nɔ kɛ ye bua nihi nɛ mɛ hu a ngɛ jamɛ a si fɔfɔɛ ɔ mi ɔ. Mɛni je mi kɛ ba? E ye nihi fuu odase, nɛ e gba asafo ɔ womihi fuu kɛ ha nihi. E de ke, “I na kaa Yehowa jɔɔ mi ngɛ haomi nɛ ɔ po mi, nɛ e ha mi he wami konɛ ma kɛ tsɔ e biɛ ɔ he.” Niinɛ, Jennifer kɛ e juɛmi ma Yehowa yi mi tomi ɔ nɔ.\n19. Kɛ Yehowa we bi peeɔ a ní ha kɛɛ ngɛ e nɔ yemi ɔ he?\n19 Lemi nɛ wa le kaa Yehowa nɔ yemi ɔ ji nɔ́ nɛ he hia pe kulaa a haa nɛ nihi naa mi gbami nɛ ngɛ anɔkuale jami, kɛ lakpa jami a kpɛti. Kɛ je blema a, Mawu we bi fĩɔ Mawu nɔ yemi ɔ se. Akɛnɛ wa fĩɔ anɔkuale jami se he je ɔ, e sa nɛ wa ti nɔ tsuaa nɔ nɛ e kai kaa Yehowa nɛ a maa wo lɛ nguɔ kaa Nɔ Yelɔ ɔ ji nɔ́ nɛ he hia pe kulaa.\n20. Kɛ Yehowa naa mɔde nɛ o ngɛ bɔe kaa o ma fĩ e nɔ yemi ɔ se ɔ ha kɛɛ?\n20 Mo ná nɔ mi mami kaa Yehowa bua jɔɔ mɔde nɛ o bɔɔ kaa o ma fĩ e nɔ yemi ɔ se kɛ gu sɔmɔmi nɛ o sɔmɔɔ lɛ ngɛ anɔkuale yemi mi, kɛ o tsui si nɛ o toɔ kɛ daa kahi a nya a nɔ ɔ. (La 18:25) Ngɛ munyu nɛ nyɛɛ se ɔ mi ɔ, wa ma susu nɔ́ he je nɛ e sa kaa waa ngɔ wa tsui tsuo kɛ fĩ Yehowa nɔ yemi ɔ se ɔ he, nɛ wa maa le blɔ nɛ wa maa gu nɔ kɛ pee jã hulɔ.